**ระเบียบคณะกรรมการสิทธิมนุษยชนแห่งชาติ**

ว่าด้วยหลักเกณฑ์และวิธีการแต่งตั้ง และการปฏิบัติหน้าที่ของคณะอนุกรรมการ (ฉบับที่ ๒)

พ.ศ. ๒๕๖๘

โดยที่เป็นการสมควรปรับปรุงระเบียบคณะกรรมการสิทธิมนุษยชนแห่งชาติว่าด้วยหลักเกณฑ์
และวิธีการแต่งตั้ง และการปฏิบัติงานของคณะอนุกรรมการให้เหมาะสมยิ่งขึ้น

อาศัยอำนาจตามความในมาตรา ๒๙ แห่งพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. ๒๕๖๐ คณะกรรมการสิทธิมนุษยชนแห่งชาติจึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า “ระเบียบคณะกรรมการสิทธิมนุษยชนแห่งชาติว่าด้วยหลักเกณฑ์
และวิธีการแต่งตั้ง และการปฏิบัติหน้าที่ของคณะอนุกรรมการ (ฉบับที่ ๒) พ.ศ. ๒๕๖๘”

ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกความในข้อ ๑๗ ของระเบียบคณะกรรมการสิทธิมนุษยชนแห่งชาติว่าด้วยหลักเกณฑ์และวิธีการแต่งตั้ง และการปฏิบัติหน้าที่ของคณะอนุกรรมการ พ.ศ. ๒๕๖๑ และให้ใช้ความต่อไปนี้แทน

“ข้อ ๑๗ ให้อนุกรรมการได้รับเบี้ยประชุมเป็นรายครั้งเฉพาะครั้งที่มาประชุม และให้ได้รับ
เบี้ยประชุมแต่ละคณะอนุกรรมการเพียงครั้งเดียวในหนึ่งวัน ในอัตรา ดังนี้

(๑) ประธานอนุกรรมการ ครั้งละสองพันห้าร้อยบาท แต่รวมกันแล้วไม่เกินห้าครั้งต่อเดือน

(๒) อนุกรรมการ ครั้งละสองพันบาท แต่รวมกันแล้วไม่เกินห้าครั้งต่อเดือน

กรณีที่ประธานอนุกรรมการไม่สามารถปฏิบัติหน้าที่ได้ ให้อนุกรรมการซึ่งทำหน้าที่เป็นประธานอนุกรรมการ ได้รับเบี้ยประชุมในอัตราเดียวกับประธานอนุกรรมการ”

ประกาศ ณ วันที่ ๗ กุมภาพันธ์ พ.ศ. ๒๕๖๘

พรประไพ กาญจนรินทร์

ประธานกรรมการสิทธิมนุษยชนแห่งชาติ

1. ราชกิจจานุเบกษา เล่ม ๑๔๒/ตอนที่ ๗ ก/หน้า ๔๖/๑๘ กุมภาพันธ์ ๒๕๖๘ [↑](#footnote-ref-1)